Ministerstvo životného prostredia Slovenskej republiky    
Národný orgán pre Operačný program Stredná Európa a Operačný program Juhovýchodná Európa

Zápis z 1. zasadnutia 
Spoločnej národnej komisie pre programy nadnárodnej spolupráce pre Operačný program Stredná Európa a Operačný program Juhovýchodná Európa

17. júla 2008
Bratislava, MŽP SR

Zúčastnení: podľa priloženej prezenčnej listiny

Prílohy:  
   Program zasadnutia monitorovacieho výboru (príloha č. 1)
	   Prezenčná listina (príloha č. 2)
	Štatút a rokovací poriadok v zmysle zmien a doplnkov schválených na rokovaní komisie  (príloha č. 3)
	   Vyhodnotenie pripomienkového konania (príloha č. 4)
	   Zoznam projektov odporučených na schválenie (príloha č. 5)

1.	Privítanie a úvod

Zasadnutie komisie otvoril Mgr. Roderik Klinda, riaditeľ Odboru programov, Sekcie environmentálnych programov a projektov a privítal prítomných nominovaných členov komisie a zástupcov. Zároveň ospravedlnil neúčasť predsedníčky komisie Ing. Kataríny Šaškovej, generálnej riaditeľky Sekcie environmentálnych programov a projektov a informoval o svojom nominovaní za podpredsedu komisie predsedníčkou komisie.

P. Klinda oboznámil s programom 1. zasadnutia komisie prítomných členov komisie a jednotlivých zástupcov členov, ktorí sa preukázali splnomocnením od zastupovaného člena komisie, ktorý bol všetkým členom ako aj ich zástupcom v súlade s čl. 2 rokovacieho poriadku zaslaný elektronicky 10 pracovných dní pred zasadnutím komisie.

Po preverení počtu prítomných členov komisie konštatoval, že komisia je uznášaniaschopná. Na rokovaní bolo prítomných 13 riadnych členov a 6 splnomocnených zástupcov, z celkového počtu 21 členov komisie, pričom v zmysle rokovacieho poriadku je komisia uznášaniaschopná, ak je prítomná nadpolovičná väčšina jej členov (aspoň 11 a viac). 

Následne p. Klinda vyzval prítomných na schválenie programu podľa predloženého návrhu. Program bol schválený bez pripomienok.

P. Klinda po predstavení kontaktných miest pre programy nadnárodnej spolupráce a ostatných kolegov z Ministerstva životného prostredia SR prešiel k ďalšiemu bodu programu a vyzval p. Rolínovú, kontaktné miesto CENTRAL EUROPE a SOUTH-EAST EUROPE pre Slovenskú republiku, na stručné predstavenie programov nadnárodnej spolupráce, v ktorých je Slovenská republika zúčastnená.

2.	Slovenská republika v programoch nadnárodnej spolupráce

P. Rolínová informovala o rozdelení programu Iniciatívy spoločenstva INTERREGIIIB CADSES 2000 - 2006 na dva samostatné programy Operačný program Stredná Európa a Operačný program Juhovýchodná Európa, príprava ktorých prebiehala na nadnárodnej úrovni. Po ich schválení všetkými partnerskými krajinami na ich národnej úrovni, boli predložené nadnárodnými riadiacimi orgánmi na schválenie Európskou Komisiou. Ďalej informovala o programovom území, prioritných osiach jednotlivých programov a rozpočte programov. P. Rolínová podala krátku informáciu o vyhlásení prvých výziev na predkladanie projektov, financovaní projektov, princípe vedúceho partnera, všeobecných požiadavkách na projekt, oprávnených typoch aktivít a riadiacich štruktúrach projektov na národnej a nadnárodnej úrovni.

Programové dokumenty v platnom znení sú zverejnené na nasledujúcich stránkach www.central2013.eu ,  www.southeast-europe.net , www.enviro.gov.sk .

P. Klinda poďakoval za predstavenie oboch programov a otvoril diskusiu. Zároveň doplnil informáciu o postavení Spoločnej národnej komisie pre programy nadnárodnej spolupráce zloženej z predstaviteľov jednotlivých rezortov a regiónov, ktorej cieľom je zaujať spoločné stanoviská k predkladaným projektom, či programovým dokumentom ako mandát pre hlasovanie nominovaných členov monitorovacích výborov za Slovenskú republiku. Informoval o tom, že jednotlivé členské štáty si vytvárajú rôzne formy národných komisií.

3.	Štatút a rokovací poriadok – schválenie

P. Klinda prešiel k druhému bodu programu, schválenie štatútu a rokovacieho poriadku komisie a informoval, že väčšina zaslaných pripomienok je akceptovaných a upozornil na 4 neakceptované pripomienky Ministerstva hospodárstva SR. Rozsah pripomienok a ich vyhodnotenie bol členom komisie distribuovaný priamo na zasadnutí v dokumente Vyhodnotenie pripomienok k štatútu Spoločnej národnej komisie.

P. Klinda vyzval zástupcu MH SR aby sa vyjadril k rozsahu zapracovaných pripomienok čím otvoril diskusiu k tomuto bodu programu.

P. Hajduk (MH SR) vyjadril súhlas s vyhodnotením pripomienok MH SR. 

P. Cagala (MVRR SR) vzniesol pripomienku, že predložený materiál neobsahuje vyhodnotenie pripomienok MVRR SR, ktoré zaslal elektronicky.

P. Tkáčiková (MŽP SR) informovala, že pripomienky neboli zapracované do materiálu, keďže neboli doručené. P. Klinda vyzval na prednesenie pripomienok MVRR SR priamo na rokovaní. 

P. Cagala navrhol do čl. 6 ods. 1 štatútu vložiť slová „a rušiť“, medzi slová „zriaďovať dočasné“ a v odseku 2 tohto článku navrhol vypustiť slovo „vytvára“. Tieto pripomienky boli akceptované.

P. Klinda vyzval ostatných členov na vyjadrenie a návrhy na ďalšie doplnenie samotného textu štatútu. Po žiadnych ďalších otázkach a pripomienkach otvoril diskusiu k textu rokovacieho poriadku.

P. Cagala navrhol vypustiť možnosť navrhovať písomne zaradenie ďalšieho bodu do programu podľa čl. 2 ods. 3 rokovacieho poriadku a ponechať možnosť schvaľovania programu až priamo na zasadnutí komisie. Táto pripomienka nebola akceptovaná.

P. Tkáčiková doplnila, že táto forma rozšírenia programu zasadnutia bola navrhnutá pre prípady, kedy je na zasadnutie komisie potrebné pripraviť rozsiahle podklady pre novo navrhnutý bod a zároveň je vhodné oboznámiť aj ostatných členov komisie s novým doplneným bodom programu vopred. Navrhla teda zachovanie tohto odseku a doplnenie nového odseku 1 v článku 5, ktorý znie: „Komisia na svojom zasadnutí schvaľuje program zasadnutia.“.

P. Žiak upozornil na rozpor konsenzuálneho prijímania rozhodnutí s čl. 5 ods. 4 rokovacieho poriadku, ktorý ustanovuje minimálne kvórum potrebné na prijatie rozhodnutia. Táto pripomienka bola akceptovaná a pôvodný odsek 1 vypustený.

P. Cagala  ďalej predniesol pripomienku k písomnému rozhodovaciemu procesu uvedenému v čl. 6 rokovacieho poriadku a navrhol ho vzhľadom na svoje skúsenosti pri jeho aplikácii a problémy z neho vyplývajúce úplne vylúčiť. Tento návrh nebol akceptovaný.

P. Klinda argumentoval, že písomný rozhodovací proces bol navrhnutý z dôvodu zefektívnenia a urýchlenia činnosti komisie, keď je potrebné v kratšom časovom úseku zaujať stanovisko k požiadavke vznesenej z nadnárodnej úrovne. Tento spôsob rozhodovania komisie je navrhnutý len pre menej závažné rozhodnutia, akými určite nie je spoločné stanovisko komisie k predkladaným projektom.

P. Hajduk podporil písomnú procedúru rozhodovania s odôvodnením, že naozaj ide o šetrenie času a nemusia existovať žiadne obavy zo zneužívania tohto procesu, keďže v súlade s čl. 6 ods. 3 rokovacieho poriadku ktorýkoľvek z členov komisie môže námietkou posunúť prejednávanú otázku do najbližšieho zasadnutia komisie. 

P. Klinda upozornil členov komisie na rotačný princíp nominácie zástupcov regiónov ako členov monitorovacích výborov podľa čl. 3 ods. 6 štatútu a prílohu č. 2, ktorú tvorí rozpis nominácie členstva podľa jednotlivých rokov vyzval zástupcov regiónov na vyjadrenie sa k tomuto návrhu ich členstva a s tým aj spojenej účasti na monitorovacích výboroch.

P. Kolenčík (ZA SK) vyzdvihol spravodlivosť rotačného princípu a podporil návrh MŽP SR. 

P. Klinda po tom, čo neboli vznesené ďalšie pripomienky a návrhy na doplnenie štatútu a rokovacieho poriadku, vyzval členov komisie na hlasovanie o schválení štatútu a rokovacieho poriadku v znení priložených zmien a doplnkov. 

Priebeh hlasovania: prítomných 19 členov
Za návrh: 19
Proti návrhu:0
Zdržal sa: 0

4.	Projektové zámery predložené v rámci prvej výzvy Operačného programu Stredná Európa – posúdenie

P. Klinda otvoril nosný bod zasadnutia a požiadal p. Bednárikovú o súhrnnú informáciu o prvej výzve v rámci programu Stredná Európa.

P. Bednáriková (MŽP SR) informovala o indikatívnom rozpočte vyčlenenom pre prvú výzvu vo výške 253.391.197 EUR, z čoho príspevok z ERDF predstavuje 200.875.722 EUR. V rámci tejto výzvy bolo predložených 95 žiadostí, z ktorých bolo 17 neoprávnených a pre zvyšných 78 prebehlo odborné hodnotenie v gescii Spoločného technického sekretariátu (ďalej len „STS“) vo Viedni. Z tohto celkového počtu sa slovenskí projektoví partneri zapojili do 44 predložených projektov, z ktorých do fázy odborného hodnotenia postúpilo 35 projektov. Celkovo na základe odborného hodnotenia bolo na schválenie odporučených 26 projektov, z toho 14 projektov s účasťou slovenských projektových partnerov. Projekty slovenských projektových partnerov odporučené na schválenie požadujú ERDF prostriedky vo výške 3 923 996 EUR.

P. Adameková (BA SK) požiadala o vysvetlenie, či budú monitorovaciemu výboru predložené na schválenie aj projekty, ktoré na schválenie neboli podľa odborného hodnotenia odporúčané.

P. Chlebo (MZV SR) podotkol, že členovia národnej komisie by mali vedieť prečo jednotlivé projekty neboli zaradené do odborného hodnotenia a položil otázku, či nie je možná dodatočná konvalidácia projektu a možnosť jeho zaradenia do dodatočného procesu posudzovania. 

P. Klinda informoval, že postup pri schvaľovaní projektov si monitorovací výbor ustanoví až priamo na svojom zasadnutí a nie je vopred jasný. Vyjadril, že je predpoklad kratšej diskusie, ak sa pôjde podľa výsledkov odborného hodnotenia, no nie je možné vylúčiť ani diskusiu k projektom, ktoré v hodnotení nedosiali 70 bodov. K otázke p. Chleba uviedol, že na národnej úrovni prebehla kontrola právnej subjektivity a ekonomickej spôsobilosti všetkých slovenských projektových partnerov, overenie súladu predložených projektov s pravidlami štátnej pomoci. Odborné hodnotenie bolo koordinované STS vo Viedni. Všetky národné orgány majú k dispozícii hodnotiace hárky, je teda možné uplatniť pripomienky k vykonanému hodnoteniu, ak sa na tom národný orgán uznesie.

P. Klinda vyzval prítomných členov komisie, aby pred samotným hodnotením projektov, všetci prítomní podpísali čestné vyhlásenie o nestrannosti, zachovaní dôvernosti informácií a vylúčení konfliktu záujmov. Z podkladov distribuovaných prítomným členom, upozornil na tabuľku č. 1, ktorá odzrkadľuje výsledky odborného hodnotenia. Tabuľka č. 2 obsahuje zoznam projektov so slovenskými projektovými partnermi, ktoré boli odborne hodnotené. (bola zaslaná členom vopred) Tabuľka č. 3 dopĺňa tabuľku č. 2 o ďalšie 2 projekty.

P. Klinda predstavil dva varianty následného postupu hodnotenia projektov. Prvým variantom, časovo náročnejším, by boli predstavené jednotlivo všetky projekty podľa prioritných osí. Druhý variant navrhoval prediskutovať projekty v 3 skupinách, a to v skupine projektov odporúčaných na schválenie STS, ktoré v hodnotení dosiahli viac ako 70 bodov, v druhej skupine, ktorá obsahuje projekty s hodnotením nad 60 bodov s predpokladom, že niektoré projekty z tejto skupiny budú doschválené, tretia skupina obsahuje projekty s nízkym hodnotením. 

P. Klinda otvoril rozpravu k týmto návrhom. P. Zemko (ÚV SR), p. Cagala a p. Ciglán (NR SK) podporili druhý navrhnutý variant.

P. Klinda po tom, čo neboli vznesené ďalšie pripomienky a návrhy, vyzval členov komisie na hlasovanie o schválení druhého variantu hodnotenia projektov. 
Priebeh hlasovania: prítomných 19 členov
Za návrh: 19
Proti návrhu:0
Zdržal sa: 0

Po schválení postupu rozdelenia projektov do 3 skupín podľa počtu bodov v odbornom hodnotení, bol všetkým prítomným distribuovaný prehľad jednotlivých skupín.

P. Klinda vyzval sekretariát komisie, aby v krátkosti predstavil jednotlivé projekty zo skupiny projektov odporúčaných na schválenie.

K projektom Urb SPACE, 4 BIOMAS, KASSETS, CENTRIS, CERIM, ChemLog, URBAN SMS a SALVERE neboli žiadne pripomienky a otázky.

P. Chlebo k projektu Centrope uviedol, že v projekte prezentovaný región CENTROPE mu nie je známy a nie je jasné, či ide o združenie tvoriace euroregión, alebo len samoúčelné vymedzenie územia. P. Zemko k tomuto projektu uviedol, že ide o projekt s vysokým rozpočtom.

P. Chlebo k projektu TransWaste podotkol, že rozpočet je pre projekt príliš štedrý, k čomu p. Klinda uviedol, že príspevok slovenského partnera bude hradený výlučne z vlastných zdrojov, keďže SR neposkytuje v rámci programov nadnárodnej spolupráce žiadny príspevok zo štátneho rozpočtu. P. Adameková doplnila, že občianske združenie Repanet Bratislavský samosprávny kraj pozná z viacerých projektov a ide teda o partnera so skúsenosťami. 
P. Kotrhová (TR SK) sa k projektu ACT 4 PPP opýtala, akým spôsobom projektový partner ako nezisková organizácia plánuje zabezpečiť verejné spolufinancovanie, na čo p. Klinda doplnil, že v programovom priestore Operačného programu Stredná Európa sa neuplatňuje princíp verejných zdrojov.

P. Ciglán pri projekte COACH BioEnergy upozornil na jeho tematickú podobnosť s projektom 4 BIOMAS a nebezpečenstvo dvojitého financovania. P. Bednáriková potvrdila, že ide o identickú tému oboch projektov a dokonca ako kontaktná osoba aj vystupuje tá istá osoba. P. Klinda však ubezpečil, že pri implementácii projektu by dvojité financovanie bolo odhalené, takže nie sú na mieste žiadne obavy. P. Chlebo taktiež podporil tento projekt s odôvodnením, že s navrhovaným rozpočtom je v oblasti vedy a výskumu možné len vypracovanie jednej štúdie.

P. Ižvolt (MK SR) vyslovil podporu projektu Danube Limes UNESCO World Heritage, keďže kultúrne pamiatky z obdobia Rímskej ríše sú na našom území v oveľa horšom stave ako v okolitých krajinách. Taktiež bola prezentovaná podpora projektu MŽP SR.

P. Zacharová (MDPaT SR) k projektu  Via Regia Plus uviedla, že dopravný koridor III sa nachádza mimo územia SR, no MDPaT SR nemá voči nemu žiadne výhrady.

Následne bolo predstavených ďalších 11 projektov (ACT CLEAN, EOD, INCA-CE, SURE, BICY, RECOP, TOUR.COM, I.N.E.S., CENTRAQI, GreenKeysPLUS, REM). K tejto skupine projektov bolo doplnené, že niektoré projekty nedosiahli minimálnu hranicu 16 z 25 bodov pri hodnotení ich relevancie a minimálnu hranicu 12 z 20 bodov pri hodnotení ich organizačnej spôsobilosti. P. Klinda otvoril diskusiu a vyzval jednotlivých členov na vyjadrenie k jednotlivým projektom a prípadne určenie projektov, ktoré by mali byť z hľadiska ich významnosti podporené na dodatočné schválenie.

P. Ižvolt vyjadril podporu projektu EOD, p. Adameková podporila projekt RECOP s ďalšou podporou p. Neuhausovej (MŽP SR), p. Žiak označil za významný z pohľadu Prešovského samosprávneho kraja projekt TOUR.COM, p. Kováč (ZMOS) navrhol podporiť skupinu piatich projektov, ktoré dosiahli v odbornom hodnotení minimálne hranice v otázke relevancie a organizačnej spôsobilosti, menovite projekt ACT CLEAN, SURE, BICY, TOUR.COM a projekt I.N.E.S., k tomuto výberu sa pripojila aj p. Antipovová (TT SK) a p. Cagala. P. Cagala navrhol navyše podporiť aj projekt GreenKeysPLUS spolu s p. Kolenčíkom (ZA SK).

P. Klinda zhrnul, že podporených bolo 8 projektov a vyzval členov na vyjadrenie sa k tomu, či všetkých 8 projektov má byť zástupcami SR na monitorovacom výbore podporených, alebo sa z tejto skupiny vyberie niekoľko najvýznamnejších.

P. Žiak navrhol podporiť všetkých 8 projektov. P. Adameková navrhla prihliadať na projekty s partnermi z verejného sektora. P. Antipovová odporučila uplatniť aj regionálne hľadisko. 

P. Klinda zhrnul, že komisia odporúča podporiť všetkých 8 označených projektov, bez určenia ďalšieho poradia a selekcie a uzavrel skupinu projektov s možnosťou dodatočného schválenia. Zároveň vyjadril, že tretia skupina projektov s nízkym bodovým ohodnotením má veľmi nízku šancu na úspech a nemali by byť nasilu pretláčané do popredia, keďže by to mohlo ohroziť projekty s vyšším bodovým ohodnotením.

P. Antipovová poznamenala, že ak by ich schválenie žiadnym spôsobom neohrozilo prvých 22 projektov, bolo by vhodné podporiť projekty so slovenskými projektovými partnermi.

P. Klinda po tom čo neboli vznesené ďalšie pripomienky a návrhy vyzval členov komisie na hlasovanie o schválení záverov k tomuto bodu programu: 
1.	Spoločná národná komisia pre programy nadnárodnej spolupráce odporúča na schválenie všetky projekty prvej skupiny, menovite projekt 4 BIOMASS, Urb SPACE, CENTROPE CAPACITY, KASSETS, Chemlog, URBAN-SMS, TransWaste, ACT 4PPP, CENTRIS, CERIM, COACH BioEnergy, Danube Limes UNESCO World Heritage, ViaRegia Plus a projekt SALVERE, a 8 projektov druhej skupiny, menovite projekt ACT CLEAN, EOD, INES, SURE, BICY, RECOP, Green Key PLUS a projekt TOUR.COM. 
2.	Spoločná národná komisia pre programy nadnárodnej spolupráce odporúča nezaujať k zvyšným projektom ani odmietavé ani podporné stanovisko. Splnomocňuje podporiť tieto projekty len ak na to bude priestor a zároveň tým nedôjde k ohrozeniu podporených 22 projektov.
Priebeh hlasovania: prítomných 19 členov
Za návrh: 19
Proti návrhu:0
Zdržal sa: 0

5.	Projektové zámery predložené v rámci prvej výzvy Operačného programu Juhovýchodná Európa – informácia

P. Klinda otvoril štvrtý bod programu a vyzval p. Bednárikovú na prednesenie krátkej informácie o prvej výzve Operačného programu Juhovýchodná Európa.

P. Bednáriková informovala, že v rámci prvej výzvy bolo Spoločnému technickému sekretariátu v Budapešti doručených celkom 1099 projektových žiadostí, z toho 700 projektových žiadostí splnilo požiadavky formálnej kontroly. Do projektov sa zapojilo 202 slovenských projektových partnerov, z ktorých 17 vystupuje v úlohe vedúceho partnera projektu. V súčasnosti STS zabezpečuje proces hodnotenia jednotlivých projektov a na národnom orgáne prebieha kontrola na overenie právnej subjektivity slovenských projektových partnerov.

6. Rôzne

V ďalšom bode programu p. Klinda informoval o tom, že v rozpočtovej kapitole MŽP SR nie sú vyčlenené prostriedky na spolufinancovanie projektových partnerov zo SR, čo len umocňuje problematickú situáciu v programovom priestore Juhovýchodná Európa, kde sa uplatňuje princíp verejných zdrojov. Partner zo súkromného sektora musí vlastný príspevok (15 % rozpočtu partnera) financovať z verejných zdrojov, ktoré budú viazané priamo na daný projekt. Tento princíp bude možno v ďalších výzvach odstránený, no jeho zmena si vyžaduje zmenu operačného programu, čo je dosť zdĺhavý proces. Taktiež uviedol, že pre programový priestor Stredná Európa je umožnené použitie aj súkromných zdrojov. Zo štátneho rozpočtu a ani z rozpočtovej kapitoly MŽP SR nebudú poskytované žiadne príspevky, vzhľadom na neúspešné rokovania s MF SR.

P. Klinda v závere poďakoval prítomným členom a zástupcom Spoločnej národnej komisii za účasť a podnetnú diskusiu a uzavrel jej prvé zasadnutie.

V Bratislave dňa 17.7.2008

Vypracovala: Mgr. Katarína Tkáčiková, Odbor programov

__________________

Overil: Mgr. Roderik Klinda, 
riaditeľ odboru programov sekcie environmentálnych programov a projektov MŽP SR

__________________

Schválila: Ing. Katarína Šašková, 
generálna riaditeľka sekcie environmentálnych programov a projektov MŽP SR

__________________